ΑΙΤΙΟΛΟΓΙΚΗ ΕΚΘΕΣΗ

Στις 7 Ιουνίου 2010, το Συμβούλιο της Ευρωπαϊκής Ένωσης αποφάσισε να λάβει κατάλληλα μέτρα κατά της Δημοκρατίας της Μαδαγασκάρης για περίοδο 12 μηνών ως συνέχεια των διαβουλεύσεων που είχαν πραγματοποιηθεί κατ’εφαρμογή του άρθρου 96 της συμφωνίας εταιρικής σχέσης ΑΚΕ-ΕΚ (αριθ. 2010/371/ΕΕ)[1] . Η συμφωνία αυτή παρετάθη μέχρι την 6η Δεκεμβρίου 2011 με την απόφαση αριθ. 2011/324/ΕΕ του Συμβουλίου της 30ής Μαΐου 2011[2].

Τα κατάλληλα μέτρα που λήφθηκαν με την απόφαση 2010/371/ΕΕ περιλαμβάνουν, μεταξύ άλλων, την αναστολή της δημοσιονομικής στήριξης, την αναστολή της εφαρμογής του ΕΕΠ του 10ου ΕΤΑ και την αναστολή των δράσεων και των πληρωμών στο πλαίσιο του 9ου ΕΤΑ στις οποίες συμμετέχουν άμεσα η κυβέρνηση και οι οργανισμοί της. Σε αυτά περιλαμβάνονται επίσης η διατήρηση από την Επιτροπή του δικαιώματος να αναλάβει τις λειτουργίες του εθνικού διατάκτη του ΕΤΑ. Από τα μέτρα δεν επηρεάζονται ούτε η βοήθεια που προσφέρεται σε ανθρωπιστικές δράσεις ούτε έργα προς άμεσο όφελος του πληθυσμού.

Οι συνεχείς μεσολαβητικές προσπάθειες της Κοινότητας Ανάπτυξης της Μεσημβρινής Αφρικής (SADC), που συνεχίστηκαν καθ’όλη τη διάρκεια της κρίσης με τη στήριξη της Αφρικανικής Ένωσης, της ΕΕ και άλλων διεθνών εταίρων, κατέληξαν, στις 17 Σεπτεμβρίου 2011, στην υπογραφή εκ μέρους των περισσότερων μαλγασικών πολιτικών φορέων ενός "χάρτη πορείας" για την έξοδο της Μαδαγασκάρης από την κρίση. Στο έγγραφο αυτό εκτίθενται οι δεσμεύσεις που λαμβάνουν τα υπογράφοντα μέρη προκειμένου να οδηγηθεί σε αίσιο πέρας μια ουδέτερη διαδικασία μετάβασης, συνεκτική και συναινετική, η οποία αναμένεται ότι θα καταλήξει στη διεξαγωγή αδιάβλητων, ελεύθερων και διάφανων εκλογών που θα δώσουν τη δυνατότητα αποκατάστασης της συνταγματικής τάξης στη Μαδαγασκάρη.

Η υπογραφή του χάρτη πορείας συνιστά πράγματι ένα πρώτο σημαντικό βήμα, το οποίο όμως θα πρέπει να συγκεκριμενοποιηθεί με την ταχεία και ουσιαστική εφαρμογή του σύμφωνα με τα ορόσημα που έθεσε ο ίδιος. Αν επιτευχθεί αυτό, η Ένωση, όπως το έχει επαναλάβει επανειλημμένα σε όλη τη διάρκεια της κρίσης, θα είναι έτοιμη να στηρίξει τη διαδικασία μετάβασης και, ανάλογα με την εξέλιξη του θετικού ρυθμού, να λάβει και μέτρα για την σταδιακή αποκατάσταση της αναπτυξιακής συνεργασίας μας.

Υπό το πρίσμα των θετικών εξελίξεων και για να αποφευχθεί το νομικό κενό από τις 6 Δεκεμβρίου 2011, είναι σκόπιμο να τροποποιηθούν τα κατάλληλα μέτρα, όπως αυτά ορίζονται στο παράρτημα της απόφασης 2010/371/ΕΕ του Συμβουλίου της 7ης Ιουνίου 2010, καθώς επίσης και να παραταθεί κατά δώδεκα μήνες η διάρκεια της ισχύος του.

Προκειμένου να δοθεί ένα σαφές μήνυμα εκ μέρους της Ένωσης και να ενθαρρυνθούν οι μαλγασικές αρχές και όλοι οι εταίροι που συμμετείχαν στον χάρτη πορείας να πολλαπλασιάσουν τις προσπάθειές τους για την εφαρμογή του, προτείνεται η αποστολή νέας επιστολής στον Πρόεδρο της ύπατης μεταβατικής αρχής με την οποία θα του ανακοινώνεται η λήψη της εν λόγω απόφασης και θα κοινοποιούνται σε πίνακα αμοιβαίων δεσμεύσεων τα μέτρα που προτίθεται να λάβει η Ένωση αμέσως μόλις το μαλγασικό μέρος ολοκληρώσει τις δικές του δεσμεύσεις, οι οποίες συνδέονται με τα κυριότερα ορόσημα της μετάβασης ή εκείνα που ενδεχομένως θα απορρέουν μετά από συμφωνία κατά τη διάρκεια του πολιτικού διαλόγου που είναι δυνατόν να αρχίσει μεταξύ των δύο μερών.

Η προς λήψη απόφαση θα μπορούσε να επανεξεταστεί ανά πάσα στιγμή και να τροποποιηθεί υπό το πρίσμα της πολιτικής εξέλιξης και της θετικής ή αρνητικής προόδου που θα σημειωθεί κατά την εφαρμογή του οδικού χάρτη.

2011/0343 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με την τροποποίηση και την παράταση εφαρμογής της απόφασης 2010/371/ΕΕ της 7ης Ιουνίου 2010 για την ολοκλήρωση της διαδικασίας διαβουλεύσεων με τη Δημοκρατία της Μαδαγασκάρης δυνάμει του άρθρου 96 της συμφωνίας εταιρικής σχέσης ΑΚΕ-ΕΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης,

Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού αφενός, και της Ευρωπαϊκής Κοινότητας και των κρατών μελών αυτής αφετέρου, που υπογράφηκε στην Κοτονού στις 23 Ιουνίου 2000[3] και αναθεωρήθηκε στο Ουαγκαντούγκου της Μπουρκίνα Φάσο στις 22 Ιουνίου 2010[4] (στο εξής "συμφωνία εταιρικής σχέσης ΑΚ-ΕΚ"), και ιδίως το άρθρο 96,

Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, σχετικά με τα μέτρα που πρέπει να ληφθούν και τις διαδικασίες που πρέπει να ακολουθηθούν για την εφαρμογή της συμφωνίας εταιρικής σχέσης ΑΚΕ-ΕΚ[5], και ιδίως το άρθρο 3,

Έχοντας υπόψη την πρόταση της Ευρωπαϊκής Επιτροπής,

Έχοντας υπόψη σε συμφωνία με την Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφάλειας,

Εκτιμώντας τα ακόλουθα:

1. Η απόφαση 2010/371/ΕΕ[6] της 7ης Ιουνίου 2010 για την ολοκλήρωση της διαδικασίας διαβουλεύσεων με τη Δημοκρατία της Μαδαγασκάρης δυνάμει του άρθρου 96 της συμφωνίας εταιρικής σχέσης ΑΚΕ-ΕΚ θεσπίστηκε προκειμένου να τεθούν σε εφαρμογή τα κατάλληλα μέτρα μετά από την παραβίαση ουσιωδών στοιχείων που αναφέρονται στο άρθρο 9 της εν λόγω συμφωνίας εταιρικής σχέσης ΑΚ-ΕΚ.

2. Τα μέτρα αυτά παρετάθησαν με την απόφαση 2011/324/ΕΕ[7] της 30ής Μαΐου 2011 μέχρι τις 6 Δεκεμβρίου 2011, λαμβάνοντας υπόψη ότι μετά από περίοδο 12 μηνών δεν υπεγράφη από τις μαλγασικές αρχές και δεν υιοθετήθηκε από την Κοινότητα Ανάπτυξης της Μεσημβρινής Αφρικής (SADC), την Αφρικανική Ένωση και τη Διεθνή Κοινότητα κανένας χάρτης πορείας για συναινετική μετάβαση.

3. Οι σημαντικές προσπάθειες που έχουν καταβληθεί από όλα τα πολιτικά κόμματα της Μαδαγασκάρης χάρη στη μεσολάβηση της Κοινότητας Ανάπτυξης της Μεσημβρινής Αφρικής (SADC) κατέστησαν δυνατή την υπογραφή, στις 17 Σεπτεμβρίου 2011, εκ μέρους των περισσότερων μαλγασικών πολιτικών φορέων ενός "χάρτη πορείας" για την έξοδο της Μαδαγασκάρης από την κρίση. Στο έγγραφο αυτό εκτίθενται οι δεσμεύσεις που λαμβάνουν τα υπογράφοντα μέρη προκειμένου να οδηγηθεί σε αίσιο πέρας μια ουδέτερη διαδικασία μετάβασης, συνεκτική και συναινετική, η οποία αναμένεται ότι θα καταλήξει στη διεξαγωγή αδιάβλητων, ελεύθερων και διάφανων εκλογών που θα δώσουν τη δυνατότητα αποκατάστασης της συνταγματικής τάξης.

4. Κατά συνέπεια πρέπει να τροποποιηθούν τα ισχύοντα κατάλληλα μέτρα για να μπορέσει η Ένωση να στηρίξει τη διαδικασία μετάβασης, υπό τον όρο ότι το μαλγασικό μέρος θα πληρώσει τις δεσμεύσεις που συνδέονται με τα κυριότερα ορόσημα του χάρτη πορείας ή εκείνες που ενδεχομένως θα συμφωνηθούν κατά τη διάρκεια του πολιτικού διαλόγου που είναι δυνατόν να αρχίσει μεταξύ της μαλγασικής κυβέρνησης και της Ευρωπαϊκής Ένωσης.

5. Η περίοδος εφαρμογής των μέτρων που προβλέπονται στην απόφαση 2010/371/ΕΕ, όπως αυτή τροποποιήθηκε με την απόφαση 2011/324/ΕΕ, λήγει στις 6 Δεκεμβρίου. Τα κατάλληλα μέτρα, όπως αυτά τροποποιούνται με την παρούσα απόφαση, θα πρέπει να εφαρμοστούν για περίοδο 12 μηνών, με την επιφύλαξη τακτικής επανεξέτασής τους κατά τη διάρκεια της εν λόγω περιόδου.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 2010/371/ΕΕ, που παρατάθηκε με την απόφαση 2011/324/ΕΕ, τροποποιείται ως εξής:

1) Τα μέτρα που αναφέρονται στην επιστολή η οποία προσαρτάται ως παράρτημα στην απόφαση 2010/371/ΕΕ της 7ης Ιουνίου 2010 αντικαθίστανται από τα μέτρα που αναφέρονται και προσαρτώνται ως παράρτημα στην παρούσα απόφαση.

2) Στο άρθρο 3 της απόφασης 2010/371/ΕΕ, η δεύτερη περίοδος αντικαθίσταται από το εξής κείμενο: "Η παρούσα απόφαση παραμένει σε ισχύ μέχρι τις 6 Δεκεμβρίου 2012, με την επιφύλαξη τακτικής επανεξέτασης κατά τη διάρκεια της εν λόγω περιόδου".

Άρθρο 2

Η παρούσα απόφαση αρχίζει να ισχύει την ημέρα της έκδοσής της .

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Βρυξέλλες, …..

ΣΧΕΔΙΟ ΕΠΙΣΤΟΛΗΣ ΠΡΟΣ ΤΟΝ ΠΡΟΕΔΡΟ ΤΗΣ ΥΠΑΤΗΣ ΜΕΤΑΒΑΤΙΚΗΣ ΑΡΧΗΣ

Αξιότιμε κύριε Πρόεδρε,

Η Ευρωπαϊκή Ένωση αποδίδει ιδιαίτερη σημασία στις διατάξεις του άρθρου 9 της συμφωνίας ΑΚΕ-ΕΕ. Η τήρηση των ανθρώπινων δικαιωμάτων, οι αρχές της δημοκρατίας και το κράτος δικαίου συνιστούν τα ουσιώδη στοιχεία της συμφωνίας εταιρικής σχέσης και ως εκ τούτου συγκροτούν τη βάση των σχέσεών μας.

Με την επιστολή της 16ης Ιουνίου 2011, η Ευρωπαϊκή Ένωση σας κοινοποίησε την απόφασή της (απόφαση 2011/324/ΕΕ της 30ής Μαΐου) να παρατείνει μέχρι τις 6 Δεκεμβρίου 2011 τα κατάλληλα μέτρα, κατά την έννοια του άρθρου 96 παράγραφος 2 σημείο γ) της εν λόγω συμφωνίας, που θεσπίστηκε στις 7 Ιουνίου 2010 κατά της Μαδαγασκάρης.

Έκτοτε, η Ευρωπαϊκή Ένωση παρακολουθεί εκ του σύνεγγυς την πολιτική κατάσταση στη χώρα σας και υποστηρίζει ενεργά τις προσπάθειες μεσολάβησης που έχει αναλάβει, μεταξύ άλλων, η Κοινότητα Ανάπτυξης της Μεσημβρινής Αφρικής (SADC) και άλλοι αφρικανοί εταίροι, και οι οποίες κατέστησαν τελικά δυνατή την υπογραφή, στις 17 Σεπτεμβρίου 2011, του "χάρτη πορείας", όπως αυτός τροποποιήθηκε μετά τη σύνοδο κορυφής της Κοινότητας Ανάπτυξης της Μεσημβρινής Αφρικής (SADC) της 11-12 Ιουνίου 2011.

Η Ευρωπαϊκή Ένωση χαιρέτησε αυτή την υπογραφή και υπενθύμισε ότι παραμένει άκρως διαθέσιμη προκειμένου να στηρίξει πολιτικώς και οικονομικώς κάθε διαδικασία μετάβασης, σε απόκριση των ενδεχόμενων κλήσεων εκ μέρους της Κοινότητας Ανάπτυξης της Μεσημβρινής Αφρικής (SADC) και της Αφρικανικής Ένωσης, και σε στενή συνεργασία με τη Διεθνή Κοινότητα.

Η δέσμευση αυτή της Ευρωπαϊκής Ένωσης υπόκειται στην τήρηση εκ μέρους των μαλγασικών αρχών των ακόλουθων δεσμεύσεων:

Δεσμεύσεις των μαλγασικών αρχών | Δεσμεύσεις της Ευρωπαϊκής Ένωσης |

Υπογραφή του χάρτη πορείας | Δήλωση της ΥΕ/ΑΠ κας Ashton (θετική απόκριση με την οποία χαιρετίζεται η υπογραφή και προσφέρεται η διαθεσιμότητα πολιτικής και οικονομικής στήριξης στην εφαρμογή της μετάβασης, με την προϋπόθεση υλοποίησής της) Πρώτες επαφές σε υψηλό επίπεδο με τις μαλγασικές αρχές (επίσκεψη δύο υπουργών της Μαδαγασκάρης) Επισήμανση/διατύπωση των προγραμμάτων για τη στήριξη ευαίσθητων πληθυσμών στο πλαίσιο του 10ου ΕΤΑ και των κονδυλίων του προϋπολογισμού Επισήμανση προγραμμάτων αναπτυξιακής συνεργασίας και στήριξης της μετάβασης στο πλαίσιο του 10ου ΕΤΑ και των κονδυλίων του προϋπολογισμού |

Διορισμός Πρωθυπουργού συναίνεσης και Κυβέρνησης Εθνικής Ενότητας | Αναγνώριση της νομιμότητας του προέδρου και της μεταβατικής κυβέρνησης της Μαδαγασκάρης, προϋπόθεση για την επίδοση των διαπιστευτηρίων του Πρέσβη της Ένωσης στη Μαδαγασκάρη Σύγκληση της 1ης συνόδου ολομέλειας του πολιτικού διαλόγου δυνάμει του άρθρου 8 της συμφωνίας της Κοτονού (συζήτηση επί των όρων και των λεπτομερειών για τη σταδιακή αποκατάσταση της συνεργασίας) Διαβούλευση με τη SADC και την ΑΕ για τη στήριξη της μετάβασης (μεταξύ άλλων, εγγύηση του χάρτη πορείας και των πρώτων μέτρων εφαρμογής του) ή/και σύγκληση της Διεθνούς Ομάδας Επαφής για τη Μαδαγασκάρη, θετική απόκριση και ενεργός συμμετοχή της Ένωσης για τον συντονισμό κοινής απάντησης εκ μέρους της Διεθνούς Κοινότητας Διατύπωση έργων αναπτυξιακής συνεργασίας και στήριξης της μετάβασης στο πλαίσιο του 10ου ΕΤΑ και των κονδυλίων του προϋπολογισμού |

Σύσταση μεταβατικού Κοινοβουλίου και της Εθνικής Ανεξάρτητης Εφορευτικής Επιτροπής (CENI) και σύσταση και εφαρμογή, με τη στήριξη του ΟΗΕ (έκθεση εκλογικής αποτίμησης), ενός πλαισίου για αδιάβλητες εκλογές | Αν η έκθεση εκλογικής αποτίμησης του ΟΗΕ κριθεί ικανοποιητική και το χρονοδιάγραμμα εκλογών ρεαλιστικό: Συμπερίληψη της Μαδαγασκάρης στον κατάλογο χωρών προτεραιότητας για την αποστολή παρατηρητών των εκλογών της ΕΕ το 2012, και συνεπώς επιβεβαίωση της βούλησης της ΕΕ για την αποστολή παρατηρητών των εκλογών της ΕΕ, ανάλογα με τις δημοσιονομικές δυνατότητες, καθώς και διερευνητικής αποστολής Επισήμανση και διατύπωση μέτρων στήριξης των εκλογών στο πλαίσιο διαφόρων μέσων, μεταξύ των οποίων του μέσου σταθερότητας, ανάλογα με τις δημοσιονομικές δυνατότητες |

Θέσπιση νόμου περί αμνηστίας που κυρώθηκε από το μεταβατικό Κοινοβούλιο, και θέσπιση από το Κοινοβούλιο νόμου για τον προσδιορισμό των όρων εφαρμογής της παραίτησης του Προέδρου της ύπατης μεταβατικής αρχής, του πρωθυπουργού και των μελών της κυβέρνησης σε περίπτωση που αυτοί αποφασίσουν να υποβάλλουν υποψηφιότητα στις εκλογές | 2η σύνοδος ολομέλειας του πολιτικού διαλόγου δυνάμει του άρθρου 8 της συμφωνίας του Κοτονού (συνέχιση της συζήτησης επί των όρων και των λεπτομερειών για τη σταδιακή αποκατάσταση της συνεργασίας) Επισήμανση/διατύπωση των ενεργειών στήριξης για την εθνική συμφιλίωση και τον εκδημοκρατισμό |

Διεξαγωγή κοινοβουλευτικών και προεδρικών εκλογών | Αποστολή παρατηρητών των εκλογών της ΕΕ, ανάλογα με τις δημοσιονομικές δυνατότητες |

Ανακοίνωση των αποτελεσμάτων των εκλογών και αποκατάσταση της συνταγματικής τάξης | Δήλωση της ΥΕ/ΑΠ κας Ashton για τη διεξαγωγή και τα αποτελέσματα των εκλογών και αποτίμηση του αδιάβλητου Σε περίπτωση θετικής εκτίμησης, κίνηση της διαδικασίας κατάργησης της απόφασης δυνάμει του άρθρου 96 της συμφωνίας της Κοτονού και της απόφασης της Ευρωπαϊκής Επιτροπής για την ανάληψη των καθηκόντων εθνικού διατάκτη Εφαρμογή ενεργειών για την αποκατάσταση της αναπτυξιακής συνεργασίας (ΕΤΑ και κονδύλια του προϋπολογισμού) |

Νέος Πρόεδρος, σύσταση νέας κυβέρνησης και νέου Κοινοβουλίου | Δήλωση της Ένωσης μέσω της ΥΕ/ΑΠ κας Ashton και του Επιτρόπου κου Piebalgs, με την οποία χαιρετίζεται η αποκατάσταση της συνταγματικής τάξης και επιβεβαιώνεται η πλήρης αποκατάσταση των σχέσεων ΕΕ-Μαδαγασκάρης με πλήρη αποκατάσταση της αναπτυξιακής συνεργασίας Κατάργηση της απόφασης δυνάμει του άρθρου 96 της συμφωνίας της Κοτονού και της απόφασης της Ευρωπαϊκής Επιτροπής για την ανάληψη των καθηκόντων εθνικού διατάκτη |

Καλούμε εσάς, καθώς και όλους τους πολιτικούς εταίρους της Μαδαγασκάρης, να συνεχίσετε με εμμονή τις προσπάθειές σας για την εφαρμογή του χάρτη πορείας το ταχύτερο δυνατό ώστε να καταστεί δυνατό για την Ευρωπαϊκή Ένωση να στηρίξει μια διαδικασία συναινετικής και ουδέτερης μετάβασης προκειμένου για την έξοδο της Μαδαγασκάρης από την κρίση – μια διαδικασία που αναμένεται ότι θα καταλήξει στη διεξαγωγή ελεύθερων και αδιάβλητων εκλογών και στην αποκατάσταση της συνταγματικής τάξης.

Υπό το πρίσμα των ανωτέρω, η Ευρωπαϊκή Ένωση αποφάσισε την αντικατάσταση των μέτρων που αναφέρονται στην επιστολή η οποία αποτελεί παράρτημα της απόφασης 2010/371/ΕΕ της 7ης Ιουνίου 2010 και σας είχε αποσταλεί στις 16 Ιουνίου 2010 με τα ακόλουθα κατάλληλα μέτρα:

- Η ανθρωπιστική και επείγουσα βοήθεια δεν επηρεάζεται.

- Η Ευρωπαϊκή Επιτροπή μπορεί να εκτελέσει ορισμένα έργα και προγράμματα από τα οποία επωφελείται άμεσα ο πληθυσμός.

- Αναστέλλεται η δημοσιονομική στήριξη που προβλέπεται στα ενδεικτικά εθνικά προγράμματα (ΕΕΠ) του 9ου και 10ου Ευρωπαϊκού Ταμείου Ανάπτυξης (ΕΤΑ).

- Τα τρέχοντα σχέδια και προγράμματα βάσει του 9ου ΕΤΑ θα συνεχίσουν να εκτελούνται, με εξαίρεση τις δράσεις και τις πληρωμές στις οποίες συμμετέχουν άμεσα η κυβέρνηση και οι οργανισμοί της με ενδεχόμενη επανεξέταση ανάλογα με τις εξελίξεις στην πολιτική κατάσταση. Οι τρέχουσες τροποποιήσεις και συμπληρωματικές συμβάσεις θα εξετασθούν κατά περίπτωση.

- Τα περιφερειακά σχέδια αξιολογούνται κατά περίπτωση.

- Η εφαρμογή του ΕΕΠ – 10ου ΕΤΑ εξαρτάται από την τήρηση των δεσμεύσεων εκ μέρους των μαλγασικών αρχών, όπως αυτές οι δεσμεύσεις ορίζονται στον ανωτέρω πίνακα. Η τήρηση των δεσμεύσεων θα έχει ως αποτέλεσμα τη σταδιακή απόκριση της Ευρωπαϊκής Ένωσης όσον αφορά την εφαρμογή των προγραμμάτων στήριξης του πληθυσμού, τη στήριξη της μετάβασης, και τέλος την πλήρη αποκατάσταση της αναπτυξιακής συνεργασίας με τη Μαδαγασκάρη.

Τα εν λόγω μέτρα θα παραμείνουν σε ισχύ για περίοδο 12 μηνών αλλά μπορεί να επανεξεταστούν ανά πάσα στιγμή ανάλογα με τις θετικές ή αρνητικές εξελίξεις της πολιτικής κατάστασης στη Μαδαγασκάρη.

Με τιμή.

Για την Ευρωπαϊκή Ένωση

Catherine ASHTON Andris PIEBALGS

[1] ΕΕ L 169 της 3.07.2010, σ. 13.

[2] ΕΕ L 146 της 1.6.2011, σ. 2.

[3] ΕΕ L 317 της 15.12.2000, σ. 3.

[4] ΕΕ L 287 της 4.11.2010, σ. 3.

[5] ΕΕ L 317 της 15.12.2000, σ. 376.

[6] ΕΕ L 169 της 3.07.2010, σ. 13.

[7] ΕΕ L 146 της 1.6.2011, σ. 2.